מקורות למסכת גיטין – דף 51

(1) לסיים את המקורות מדף 50

ובענין גט ישן, עיין רש"י עג: ד"ה חוששין משום קידושין, [וע"ע רש"י סוף דף כט:]

(2) גמרא עג: עד "כמאן דלא כחד", רש"י, תוס', תוס' הרא"ש, רמב"ן

בענין פסול זונה לתרומה:

גליון הש"ס כאן, תוס' יבמות סט. ד"ה לא פוסלין, גמרא יבמות סט. "ואימא נבעלה לפסול לה אף מחזיר גרושתו לאיש זר אמר רחמנא מי שזר אצלה מעיקרא לאפוקי האי דלא זר אצלה מעיקרא הוא"

תוס' יבמות מד: ד"ה הכא נמי, קובץ שעורים כאן

רמב"ם הל' תרומות ו:ז

[גמרא יבמות סח: "ואימא נבעלה לפסול לה חייבי כריתות" עד דף סט. "שאין לו אלמנות וגירושין", רש"י שם, תוס' שם ד"ה עובד כוכבים ועבד דלאו בני הויה נינהו לא ליפסלו]

קובץ שעורים קובץ באורים גיטין אות מ

מ) [דף עג ע"ב] תוס' ד"ה נתן לה כספים. ומיהו לר' אלעזר דאמר פנוי הבא על הפנויה עשאה זונה נקט שפיר חוששין בזנות, והיינו דנאסרה בתרומה. ובתורת גיטין הביא בשם חכם אחד שהקשה, דדבריהם סותרין למה שכתבו ביבמות דס"ט, דאפילו לר"א דאמר עשאה זונה מ"מ מותרת בתרומה משום דאינו זר אצלה. ולענ"ד נראה דלק"מ, דהנה התוס' ביבמות (דף ל"ה ודף מ"ד ע"ב) הקשו מנלן דזונה אסורה בתרומה, דהא לא מצינו בתורה אלא זונה גרושה וחללה לא יקחו, אבל בתרומה מנין שאסורה. והביאו שם שתי שיטות בזה. האחת, דמבת כהן כי תהיה לאיש זר נפקא, ואף על גב דההוא קרא בזר אצלה מעיקרא כתיב, מ"מ חייבי כריתות דחמירי דלא תפסי בהו קידושין כזרים אצלה מעיקרא חשיבי. ולר"ע דס"ל דאין קידושין תופסין בחייבי לאוין, לא בעינן זר אצלה מעיקרא אפילו בחייבי לאוין. עוד הביאו שם שיטה שניה, דהא דזונה אסורה בתרומה ילפינן בהיקשא מחללה, ומשום דכתיב אשה זונה וחללה לא יקחו הקישן הכתוב לכל דבר ע"ש בדבריהן. ומעתה אין ספק בדבר, שמה שכתבו בדף ס"ט דאפילו לר"א דעשאה זונה מ"מ מותרת בתרומה משום דאינו זר אצלה, זה הוא לפי שיטה הא', דשם זונה אינו אוסר בתרומה כלל, והא דזונה אסורה בתרומה הוא משום שנבעלה לזר, אבל אי משכחת זונה שלא נבעלה לזר אצלה מותרת בתרומה, דהא שם זונה מצד עצמו אינו פוסל כלל. אבל לתירוצם השני דילפינן זונה בהיקשא מחללה, א"כ שם זונה מצד עצמו פוסל בתרומה וכמו חללה, וכיון דס"ל לר"א דפנוי הבא על הפנויה עשאה זונה ושם זונה עלה, בודאי אסורה בתרומה. וזה ברור ופשוט. וא"כ י"ל שדבריהם בגיטין הולכין לפי תירוצם השני.